Iš perkėlimo Europos Sąjungoje tempo matyti nuosekli teigiama didėjimo tendencija – nuo 2016 m. lapkričio mėn. kas mėnesį perkeliama per 1 000 asmenų. Dauguma valstybių narių reguliariai prisiima įsipareigojimus ir perkelia asmenis. Tačiau, siekiant užtikrinti, kad būtų perkelti visi Italijoje ir Graikijoje esantys perkėlimo Europos Sąjungoje kriterijus atitinkantys asmenys, visos valstybės narės, į kurias perkeliama, turėtų padidinti savo pastangas.

Italijoje vis dar yra daug perkėlimo Europos Sąjungoje kriterijus atitinkančių migrantų. 2017 m. atvyko palyginti nedaug Eritrėjos piliečių (jie sudaro pagrindinę Italijoje esančių asmenų, atitinkančių perkėlimo Europos Sąjungoje kriterijus, grupę). Tačiau neskaitant į Italiją 2016 m. atvykusių 20 700 Eritrėjos piliečių, nuo 2017 m. pradžios į Italiją atvyko dar per 5 200 šios šalies piliečių. Dabartinis perkėlimo Europos Sąjungoje tempas vis dar per lėtas, kad Europos Sąjungoje būtų perkelti visi perkėlimo Europos Sąjungoje kriterijus atitinkantys asmenys, taigi dabar valstybės narės turėtų visų pirma vykdyti prisiimtus įsipareigojimus ir teisines prievoles ir gerokai padidinti asmenų perkėlimo iš Italijos pastangas.

Asmenis Europos Sąjungoje perkeliant esamu tempu, nėra pakankamai sparčiai mažinama padidėjusi Italijai tenkanti našta. Nuo metų pradžios Italijos krantus pasiekė per 93 000 migrantų. Tai yra 6 proc. daugiau nei tuo pačiu 2016 m. laikotarpiu. Spręsdama šią nepaprastąją padėtį Komisija pateikė veiksmų planą Italijai remti, spaudimui centrinės Viduržemio jūros regiono dalies maršrutu mažinti ir solidarumui didinti. 2017 m. liepos 6 d. įvykusiame neoficialiame Teisingumo ir vidaus reikalų tarybos posėdyje ministrai pritarė šiam veiksmų planui. Jie pasiekė bendrą sutarimą, kad būtina paspartinti bendrus veiksmus įgyvendinant keletą prioritetinių veiksmų, taip pat jie konkrečiai įsipareigojo imtis visų reikiamų veiksmų siekiant užtikrinti, kad iš Italijos būtų perkelti visi perkėlimo Europos Sąjungoje kriterijus atitinkantys asmenys.

Keturioliktojoje perkėlimo Europos Sąjungoje ir perkėlimo į Europos Sąjungą ataskaitoje nurodyti skubūs veiksmai, kurių dar reikia imtis, kad per ateinančius mėnesius iš Italijos ir Graikijos būtų perkelti visi perkėlimo Europos Sąjungoje kriterijus atitinkantys asmenys ir kad būtų įgyvendinti perkėlimo į Europos Sąjungą tikslai.

Birželio mėn. perkėlimo tempas išaugo iki 2 000 asmenų – kol kas tai yra didžiausias per vieną mėnesį perkeltų asmenų skaičius. Tai pasiekta suderintomis sutartuose planavimo dokumentuose numatytomis visų suinteresuotųjų subjektų pastangomis, pradedant tuo, kad Graikijos prieglobsčio tarnyba padidino pranešimų teikimo tempą, ir baigiant tuo, kad Jungtinių Tautų vyriausiojo pabėgėlių reikalų komisaro biuras (UNHCR) užtikrino asmenų pervežimą iš įvairių Graikijos vietų į Atėnus ir jų apgyvendinimą Atėnuose; Europos prieglobsčio paramos biuras (EASO) padėjo užvesti bylas ir jas toliau tvarkyti; Tarptautinė migracijos organizacija (TMO) organizavo sveikatos patikras, prieš išvykimą rengė informacinius susitikimus ir rūpinosi skrydžiais; valstybės narės, į kurias perkeliama, lanksčiai sprendė perkėlimo klausimą, ypač tada, kai dėl su sveikata susijusių priežasčių perkėlimas turėjo būti atidėtas.

Kaip nurodyta ankstesnėse ataskaitose, Graikija baigė registruoti („tarptautinės apsaugos prašymo pateikimas“) visus asmenis, kurie turėjo būti užregistruoti per preliminarią bendrąją registraciją, įskaitant perkėlimo Europos Sąjungoje kriterijus atitinkančius asmenis. Liepos 24 d. duomenimis, iš viso 27 295 asmenys pateikė prašymus pagal perkėlimo Europos Sąjungoje programą; 16 803 asmenys buvo jau perkelti, o 4 804 dar reikia perkelti. Nors iki 2017 m. rugsėjo 26 d. gali būti užregistruota daugiau perkėlimo Europos Sąjungoje prašytojų, o kai kurie asmenys gali būti pašalinti iš perkėlimo Europos Sąjungoje programos, prognozuojama, kad bendras užregistruotų Europos Sąjungoje perkeltinų prašytojų skaičius ir toliau nekis. Visų pirma 1 500–2 000 asmenų, kuriems iš pradžių buvo nuspręsta taikyti Dublino procedūrą, gali reikėti perkelti pagal perkėlimo Europos Sąjungoje programą, taigi bendras Europos Sąjungoje perkeltinų asmenų skaičius gali siekti maždaug 6 800. Dėl šios priežasties labai svarbu, kad valstybės narės toliau kas mėnesį prisiimtų įsipareigojimus.

Vengrija ir Lenkija tebėra vienintelės valstybės narės, neperkėlusios nė vieno asmens; Lenkija nuo 2015 m. gruodžio 16 d. neprisiėmė jokių įsipareigojimų. Be to, Čekija nuo 2016 m. gegužės mėn. neįsipareigojo perkelti nė vieno asmens ir nuo 2016 m. rugpjūčio mėn. nė vieno neperkėlė. Šios šalys turėtų nedelsdamos pradėti prisiimti įsipareigojimus ir perkelti asmenų.

Nors gegužės ir birželio mėn. asmenų perkėlimo iš Italijos tempas stabilizavosi ir per mėnesį buvo perkeliama po 1 000 asmenų, liepos mėn. šis skaičius vėl sumažėjo. Numatoma, kad šį mėnesį bus perkelta tik iki 600 prašytojų. Atsižvelgiant į esamą bendrą spaudimą Italijos migracijos infrastruktūrai, reikia remtis teigiama pastarųjų mėnesių tendencija ir toliau didinti asmenų perkėlimo iš Italijos tempą. Italijai skirtame Komisijos veiksmų plane yra nurodytos priemonės, kurias, Komisijos nuomone, reikia skubiai patvirtinti, kad būtų įgyvendintos visos esamos su asmenų perkėlimu Europos Sąjungoje susijusios prievolės.

·vėluojančios pateikti galutinį atsakymą šalys (visų pirma Estija ir Šveicarija) turėtų laikytis terminų, dėl kurių susitarta perkėlimo Europos Sąjungoje protokole. Be to, Vokietija turėtų lanksčiai vertinti šeimos ryšių įrodymus;

Prašytojų tapatybės nustatymas, užregistravimas ir sutelkimas. Pastaruoju metu padaryta pažanga, bet reikia ją toliau didinti

Nepaprastai svarbu, kad Italija skubiai nustatytų visų 2016 m. ir per pirmąjį 2017 m. pusmetį į Italiją atvykusių perkėlimo Europos Sąjungoje kriterijus atitinkančių prašytojų tapatybę ir juos užregistruotų perkelti. Nors iki šiol Italija yra užregistravusi perkelti apie 10 000 asmenų (iš jų 7 873 jau perkelti), o dar 2 500 laukia, kada bus užregistruoti, vien 2016 m. į Italiją atvyko daugiau nei 20 700 Eritrėjos piliečių, o 2017 m. iki dabar jų yra atvykę daugiau nei 5 200.

Kaip nurodyta veiksmų plane, EASO yra pasirengęs padėti Italijai užregistruoti asmenis ir išnagrinėti prašymus. Šiuo tikslu EASO pradėjo socialinės žiniasklaidos kampaniją, visų pirma – sukurdama EASO karštąją telefono liniją, skirtą perkeltiniems asmenims, kuria šiuo metu kas savaitę paskambina iki 200 asmenų. Tačiau tam, kad informavimo kampanija būtų sėkmingai įgyvendinta, svarbu užtikrinti, kad Italija nevėluodama teiktų EASO reikiamą informaciją siekiant plačiau išplatinti lankstinukus ir plakatus ir kad ji vietos valdžios institucijose (prefetture / questure) ir priėmimo centruose didintų informuotumą apie perkėlimo programą, įskaitant veiksmus, kuriais būtų užtikrinama, kad šiuo metu į Italijos oficialią priėmimo sistemą neįtraukti asmenys, kuriuos gali reikėti perkelti, taip pat būtų skubiai užregistruoti ir įtraukti į perkėlimo Europos Sąjungoje programą. Be to, EASO yra pasirengęs padidinti savo mobiliųjų grupių skaičių ir šių grupių aktyvų dalyvavimą susisiekiant su visais dar neužregistruotais perkėlimo Europos Sąjungoje kriterijus atitinkančiais prašytojais, kuriuos gali reikėti perkelti, ir yra pasirengęs padėti juos užregistruoti į perkėlimo Europos Sąjungoje programą.

Kad būtų lengviau spartesniu tempu užregistruoti perkelti naujai atvykstančius asmenis ir padidinti procedūros veiksmingumą, taip pat labai svarbu, kad Italija visus asmenis, atitinkančius perkėlimo Europos Sąjungoje kriterijus, sutelktų keliuose specialiuose perkėlimo centruose. Todėl Komisija palankiai vertina naujausius pradėtus veiksmus, ypač perkėlimo Europos Sąjungoje kriterijus atitinkančių prašytojų perkėlimą į Romoje esančius centrus, kad būtų įvykdyti paskutiniai perkėlimo procedūros etapai, ir Vidaus reikalų ministerijos aplinkraštį (circolare), kuriuo raginama perkėlimo Europos Sąjungoje kriterijus atitinkančius prašytojus sutelkti keliuose centruose. Šiuo metu reikia visapusiškai įgyvendinti šias priemones ir jas dar plačiau taikyti tiek naujai atvykstantiems perkėlimo Europos Sąjungoje kriterijus atitinkantiems prašytojams, tiek įvairiose Italijos vietose jau apgyvendintiems asmenims. Remdama šias priemones Komisija neseniai iš Prieglobsčio, migracijos ir integracijos fondo (PMIF) skyrė 15,33 mln. EUR skubios paramos apgyvendinimo, maitinimo, sveikatos priežiūros, taip pat kalbinio ir kultūrinio tarpininkavimo paslaugoms teikti trijuose specialiuose perkėlimo centruose.

Perkėlimo Europos Sąjungoje tempas. Reikia daryti didesnę pažangą

Vyravus teigiamai tendencijai, birželio ir liepos mėn. įsipareigojimų skaičius sumažėjo. Liuksemburgas ir Prancūzija jau daugiau kaip tris mėnesius neprisiima įsipareigojimų dėl asmenų perkėlimo iš Italijos. Kita vertus, Komisija palankiai vertina neseniai Slovakijos prisiimtą įsipareigojimą – dabar reikėtų nedelsiant pradėti veiksmingai perkelti asmenis. Komisija taip pat palankiai vertina tai, kad Ispanija paskelbė didinanti mėnesinius įsipareigojimus, o Vokietija paskelbė didinanti perkėlimo tempą. Kaip jau minėta, labai svarbu prisiimti įsipareigojimus, kad būtų galima užtikrinti pakankamai daug laisvų vietų, – taip Italijai bus suteikta galimybė greitai reaguoti į didėjantį atvykstančių perkėlimo Europos Sąjungoje kriterijus atitinkančių prašytojų skaičių ir asmenis greitai perkelti. Tai taip pat padės išvengti galimo neteisėto tų prašytojų judėjimo.

Tam, kad programa tinkamai veiktų, taip pat labai svarbu, kad valstybės narės laikytųsi terminų, dėl kurių susitarta perkėlimo Europos Sąjungoje protokole, ypač 10 dienų termino, per kurį turi būti atsakoma į pateiktus perkėlimo prašymus. Šiuo požiūriu Belgija, Vokietija, Prancūzija ir Liuksemburgas toliau vėluoja – į keletą praėjusiais metais pateiktų prašymų vis dar neatsakyta. Be to, kilus abejonių dėl prašytojų pilietybės, valstybės narės turėtų savo veiksmus nuodugniai derinti su Italija. Kelios valstybės narės toliau nurodo pernelyg griežtus pageidavimus (pvz., Prancūzija priima tik Eritrėjos pilietybę turinčias šeimas ir (arba) vienišas moteris su vaikais), į kuriuos atsižvelgti Italijai yra beveik neįmanoma. Kaip matyti iš Graikijos pavyzdžio, iš anksto planuodamos veiksmus ir remdamosi Švedijos modeliu valstybės narės, prisiimančios didelius mėnesinius įsipareigojimus, galėtų lengviau padidinti perkėlimo tempą. Valstybės narės turėtų lanksčiai spręsti su asmenų perkėlimu susijusius logistinius klausimus ir lanksčiai derinti skrydžių datas.

Komisija palankiai vertina Italijos dvišalius susitarimus su Austrija ir Lietuva dėl papildomų su saugumu susijusių apklausų. Komisija tikisi, kad dabar Austrija galės greitai perkelti asmenis, ir džiaugiasi pirmųjų 10 prašytojų perkėlimu į Lietuvą. Be to, Komisija mano, kad, Italijai paraginus, panašūs dvišaliai susitarimai turėtų būti pasirašyti su Estija, Airija ir bet kuria kita susijusia valstybe nare, ir tikisi, kad netrukus bus pradėta perkelti asmenis į tas valstybes nares.

Pradėtas nelydimų nepilnamečių perkėlimas, tačiau vis tiek reikia dėti daugiau pastangų

Nors ataskaitiniu laikotarpiu buvo perkeltas tik vienas nelydimas nepilnametis, yra daroma tam tikra pažanga įgyvendinant procedūrą, kuria užtikrinama, kad Europos Sąjungoje būtų perkeliami šios kategorijos pažeidžiami prašytojai. 10 naujų asmenų laukia perkėlimo (tai turėtų būti padaryta iki liepos mėn. pabaigos), dar 25 asmenys laukia patvirtinimo, o 38 prašymai yra paruošti išsiųsti. Šiuo metu yra nagrinėjama keletas papildomų prašymų.